Айцец Аляксандар Надсан заклікаў таксама вернікаў да малітвы за Сяргея Каваленку з Віцебску, які быў асуджаны за нацыянальны сьцяг і цяпер галадае ў знак пратэсту ў турме. “Галадоўка – ня ёсьць найлепшы спосаб змаганьня, бо ёсьць небясьпека з гэтай галадоўкі пасьля ня выйсьці і чалавек можа потым і памрэ. Мы ня можам гэтага дапусьціць. Гэты чалавек мае сапраўды моцную волю, ён вялікі патрыёт Беларусі. Таму будзем маліцца, каб Бог прасьвятліў яго і ён выйшаў з гэтай сваёй галадоўкі сам, каб ён жыў, бо ён патрэбны Беларусі і для людзей. Гэта геройства, тое, што ён робіць, але мы ня маем права пашкодзіць свайму жыцьцю. Адна рэч – аддаць жыцьцё, ратуючы іншых, ці ахоўваючы іншыя жыцьці, а не аддаваць жыцьцё. Хай жа Бог дае яму сілы – трэба прасіць за яго. Каб ён зразумеў гэта і каб ён жыў на радасьць усім. Відаць, што ён – чалавек моцнай волі, вялікі патрыёт беларускі, добры чалавек, і ён можа прынесьці больш карысьці для ўсіх і для сваёй сям’і, калі будзе жыць”.